ΓΡΑΠΤΗ ΕΡΩΤΗΣΗ E-0602/96 υποβολή: Martina Gredler (ELDR) προς την Επιτροπή (13 Μαρτίου 1996)

Θέμα: Xρήση της χλωραμφενικόλης κατά την εκτροφή ζώων

Η χλωραμφενικόλη χρησιμοποιείται από το 1947 ως αντιβιοτικό. Η βρώση κρέατος που προέρχεται από ζώα που έχουν υποβληθεί σε θεραπεία με χλωραμφενικόλη μπορεί να επιφέρει αλλοιώσεις στη σύνθεση του ανθρώπινου αίματος, πράγμα που στην χειρότερη περίπτωση θα μπορούσε να έχει μοιραίες συνέπειες.

Για τους λόγους αυτούς αποφασίστηκε ότι από τα τέλη του 1996 δεν θα χρησιμοποιείται πλέον το αντιβιοτικό αυτό κατά την εκτροφή των ζώων.

Στην Αυστρία, η χλωραμφενικόλη έχει απαγορευθεί εδώ και πέντε χρόνια. Αντίθετα στη Γερμανία έχουν αναφερθεί ανησυχητικές πληροφορίες από κτηνιάτρους που απασχολούνται στον δημόσιο τομέα, σύμφωνα με τις οποίες έχουν εντοπιστεί ίχνη χλωραμφενικόλης σε αναλογία δειγμάτων κρέατος που ανέρχεται έως και στο 20%.

Σε ποιές χώρες εξακολουθεί να χρησιμοποιείται η χλωραμφενικόλη;

Υπάρχουν χώρες στις οποίες έχουν συχνά εντοπιστεί ιδιαίτερα υψηλές τιμές του προϊόντος αυτού σε δειγματοληπτικούς ελέγχους κρεάτων;

Σε ποιό βαθμό είναι πιθανό να διατρέχουν οι καταναλωτές τον κίνδυνο να αγοράσουν εν αγνοία τους κρέας που περιέχει χλωραμφενικόλη;

Γνωρίζει η Επιτροπή τί ποσότητες από το αντιβιοτικό αυτό έχουν αποθηκεύσει οι κτηνοτρόφοι και τις οποίες θα πρέπει να χρησιμοποιήσουν ως τα τέλη του 1996;

Προβλέπει η Επιτροπή τη λήψη μέτρων για την αγορά των αποθεμάτων αυτών από τους κτηνοτρόφους προκειμένου να εκλείψει ο κίνδυνος χρησιμοποίησης του αντιβιοτικού αυτού σε μεγαλύτερες ποσότητες πριν από τη λήξη της προθεσμίας;

Έχει εξετάσει η Επιτροπή το ενδεχόμενο της ενημέρωσης των καταναλωτών μέσω επισήμανσης των κρεάτων που θα μπορούσαν να δημιουργήσουν προβλήματα κατά τη διάρκεια της μεταβατικής περιόδου;

Aπάντηση του κ. Fischler εξ ονόματος της Επιτροπής (24 Απριλίου 1996)

Για τους λόγους δημόσιας υγείας που ανέφερε το Αξιότιμο Μέλος του Κοινοβουλίου, η χρήση χλωραμφενικόλης απαγορεύθηκε στην Κοινότητα από τον Ιούνιο του 1994. Πράγματι, ο κανονισμός (ΕΚ) αριθ. 1430/94 ((ΕΕ αριθ. L 156 της 13.06.1994. )) της Επιτροπής της 22ας Ιουνίου 1994 σχετικά με την τροποποίηση των παραρτημάτων του κανονισμού (ΕΟΚ) αριθ. 2377/90 του Συμβουλίου για τη θέσπιση κοινοτικής διαδικασίας για τον καθορισμό των ανώτατων ορίων καταλοίπων κτηνιατρικών φαρμάκων στα τρόφιμα ζωικής προέλευσης, συμπεριέλαβε την χλωραμφενικόλη στο παράρτημα IV (κατάλογος απαγορευμένων ουσιών).

Η Επιτροπή είναι ενήμερη του προβλήματος που παρουσιάστηκε στη Γερμανία, όπου κατά τους ελέγχους σε αγροκτήματα παρατηρήθηκαν κατάλοιπα της εν λόγω απαγορευμένης ουσίας σε αρκετά δείγματα που ελήφθησαν από ζώα, ιδίως κατά το πρώτο εξάμηνο του 1995. Σύμφωνα με τις διατάξεις του άρθρου 9 της οδηγίας 86/469/ΕΟΚ του Συμβουλίου ((ΕΕ αριθ. L 275 της 26.09.1986. )) σχετικά με την εξέταση των ζώων και του νωπού κρέατος για την παρουσία καταλοίπων, οι γερμανικές αρχές έθεσαν σε εφαρμογή πολύ αυστηρούς ελέγχους, ιδίως στα αγροκτήματα, και ανέλαβαν εκστρατεία πληροφόρησης των κτηνιάτρων, φαρμακοποιών και γεωργών για τα προβλήματα που προκύπτουν από την παράνομη χρήση του εν λόγω προϊόντος.

Οι προτάσεις κανονισμών του Συμβουλίου ((COM(93) 441 τελικό. )) σχετικά με τα μέτρα ελέγχου που θα τεθούν σε εφαρμογή όσον αφορά ορισμένες ουσίες και τα κατάλοιπά τους στα ζώντα ζώα και στα προϊόντα τους, τα οποία η Επιτροπή διαβίβασε στο Κοινοβούλιο και στο Συμβούλιο, το Σεπτέμβριο του 1993, φαίνεται ότι θα εγκριθούν κατά τις επόμενες εβδομάδες 7 τα εν λόγω μέτρα θα επιτρέψουν στα κράτη μέλη να επιβάλουν αυστηρές κυρώσεις στους εκτροφείς και στα άτομα που εφοδιάζουν ή διαχειρίζονται απαγορευμένες ουσίες, μέσω αυστηρών διοικητικών ποινών και άμεσων χρηματικών ποινών ανεξάρτητα από τις νομικές κυρώσεις που θα επιβάλει το σχετικό κράτος μέλος στους παραβάτες.